En skraldevideo er gået viralt og sætter fokus på skraldeproblemerne i Aarhus.

Annonce

»Det var vel nok godt, du lige fik sparet hele 35 sekunder, da du skulle aflevere skraldet, hvad?. Allikerne og rotterne er i hvert fald glade.«

Sådan lyder beskrivelsen til en video, der er gået viralt i løbet af den korte tid, den har været online på Facebook-siden Skrald i Aarhus.

Storskrald - sådan gør du Storskrald må ikke stilles ned til affaldsøerne. Men man kan sagtens komme af med sit storskrald alligevel.

Aarhus Kommune afhenter nemlig gratis storskrald, eksempelvis køleskabe og gamle sofaer og den slags ting, hos private.

Man starter med at lade google finde AffaldVarme Aarhus? hjemmeside. Her kan man bestille afhentning online via boksen »Storskrald - bestil afhentning«.

Man kan også ringe ind. Nummer og telefontider står i kontaktboksen.

Hvis affaldet skal i sække, er det er krav, at sækkene er klare. Storskraldet må tidligst stilles ud aftenen før og senest kl. 6.00 på afhentningsdagen.

Kilde: AffaldVarme Aarhus.

Videoen viser i al sin enkelthed en fyldt nedgravet container i Ny Munkegade med skrald smidt omkring og så den korte gåtur hen til den næste og ikke fyldte-container. Pointen er, at det kun tager 35 sekunder at gå hen til den med plads og smide sine skraldeposer.

Videoen er i skrivende stund delt 321 gange og vist 65.000 gange. Og kommentarerne taler sit tydelige sprog:

»Ikke et sjældent syn i Ny Munkegade. DESVÆRRE«.

»Det der sker hver eneste weekend på hjørnet af Christiansgade og Aaboulevarden. Det er virkelig ulækkert og doevenskaben har i den grad ramt folk«.

»Kom et smut forbi Graven hvor bunkeren dagligt ligner en svinestig. Der står så få affaldsspand og dem der er, er så ovrefylde og uden låg så mågerne får en fest hver dag«.

Flere kommentarer hentyder til, at det ikke altid bare handler om, at folk er dovne. Kommunen må sørge for at få tømt containerne noget oftere.

Annonce

Ansvarsfraskrivelse

Det er Dennis Jensen, der har filmet og uploadet videoen. Han bor selv på Ny Munkegade, hvor filmen er optaget og oplever ofte skraldeproblemer ved de nedgravede containere.

»Det er især folk, der tror, at de kan stille storskrald ved dem. Videoen viser et andet problem, hvor folk, lige så snart en container er blokeret, bare stiller deres skrald,« fortæller han.

Noget han kalder total ansvarsfraskrivelse.

»Holdningen er, at lige så snart containerne ikke virker, så er det ens ret at smide affaldet og så må andre rydde op. Det er jo vanvittigt. Selvfølgelig er det ens eget ansvar,« siger han og peger på, at skraldet og bydelens stigende rotteproblem nok hænger sammen.

Dennis Jensen mener, at problemet i langt hovedparten af tilfældene ikke er overfyldte containere, men at der er blevet kastet noget ned, som ikke kan være der.

Annonce

Intet har virket

Århus Stiftstidende har så sent som i april skrevet om problematikken med overfyldte skraldecontainere. Dengang sagde afdelingschef Louise Åstrøm-Andersen, AffaldVarme, at de gør rigtig meget for at mindske affaldsmængderne i midtbyen - men at ingen af de informationskampagner som afdelingen har sat i værk rigtig har virket.

»Vi vil gerne have den der forståelse ind hos folk: »Har du store ting, der skal smides ud, ringer du til os eller går ind på nettet og bestiller med to klik«,« sagde Louise Åstrøm-Andersen.

»Men der er tale om en kommunikationsopgave, som er vanskelig at løse. Det er svært at få alle borgere i tale.«

Løsningen er blevet, at AffaldVarme har ladet det være op til politikerne at vurdere, hvad der skal ske.

»Vi arbejder lige nu på at skitsere nogle forskellige muligheder for politikerne. Hvis I vil have det her niveau - hvad kommer det så til at koste? Jeg kan i princippet sætte hvad som helst i spil, men det kræver jo, at jeg har et byråd, som først siger ja,« sagde hun dengang og skitserede flere muligheder herunder døgnovervågning.

I øjeblikket er det sådan, at man kan stille flere poser skrald foran en nedgravet container lige efter, den er blevet tømt - uden at kommunen ved det.

En af de mere konkrete kommentarer til videoen er en opfordring til at hente app'en Borgertip, hvor man kan indberette alt fra skrald til huller i vejen til kommunen.